**Mikel Irujo Amezaga**, nado en Caracas o 6 de outubro de 1972, é un doutor vasco en dereito europeo, deputado do Parlamento Europeo (2007-2009) e delegado do Goberno de Navarra en Bruxelas.

Traxectoria
-----------

Mikel Irujo pertence á saga familiar vinculada ó nacionalismo vasco e oriúnda de Lizarra. É fillo do dirixente do PNV e de EA Peio Irujo, que permaneceu no exilio venezolano case trinta anos e que á súa vez era sobriño de Manuel Irujo, deputado e ministro do PNV no goberno da República.

### Formación e traxectoria profesional

Licenciado en Dereito pola Universidade de Navarra (1995), doutorouse en Dereito pola Universidade Pública Vasca-Euskal Herriko Unibertsitatea (UPV-EHU) en 2016. Ten tamén diversos títulos de posgrao especializados en política europea (2002) e Dereito Comunitario (2004). Publicou diversos estudos xurídicos relacionados coa Unión Europea e o País Vasco: *Estatu Gabeko Nazioak Europako Batasunean* (Sociedade de Estudos Vascos-Eusko Ikaskuntza, 2002) e Euskal Herria na Unión Europea (Eusko Alkartasuna, 2001), *Panorámica actual de la comitología* (Aranzadi, 2003), *El coste de la no Europa* (2008), *Basque political system* (Universidade de Reno, 2012).

Traballou dende xuño de 1996 de analista de lexislación comunitaria e responsable do tesauro de lexislación na Editorial Aranzadi. En 2009, ó seu regreso a Thomson Reuters Aranzadi, até 2015, créase, a iniciativa propia, a Unidade de Licitacións da UE, onde a empresa adxudica diversos proxectos da Comisión Europea, Parlamento Europeo, Comité das Rexións, Banco Mundial e Oficina de Publicacións de Luxemburgo.

### Traxectoria política

Como membro de Gazte Abertzaleak, as mocidades de Eusko Alkartasuna, formou parte do Consello da Mocidade de Navarra entre 1991 e 1993. Foi secretario de Asuntos Internacionais de Gazte Abertzaleak entre 1994-1996 e, novamente, entre 1998 e 2002. Na súa traxectoria europea, foi o primeiro presidente da ALE-Youth, organización xuvenil da Alianza Libre Europea, da que tamén foi vicepresidente.

Foi asesor parlamentario e responsable da oficina de Eusko Alkartasuna no Parlamento Europeo entre 1999 e 2002. Ocupou o segundo posto da candidatura Europa dos Pobos nas eleccións europeas do 13 de xuño de 2004. Entre xuño de 2007 e o final da sexta lexislatura da eurocámara, en xullo de 2009, ocupou o posto de europarlamentario que lle correspondía na quenda rotatorio estabelecido entre os representantes dos partidos integrados na candidatura Europa dos Pobos e foi membro das comisións parlamentarias de Educación e Cultura e Cooperación ao Desenvolvemento, así como da Asemblea Parlamentaria da ACP (África, Caribe e Pacífico).

Foi secretario de comunicación e voceiro da executiva de Eusko Alkartasuna entre o congreso de decembro de 2007 e o de xuño de 2009. Neste congreso Mikel Irujo foi substituído por Maiorga Ramírez.. Foi concelleiro de Nafarroa Bai no concello de Ultzama entre 2007 e 2011.

É Membro da Asemblea de Eurobask (Consello Vasco do Movemento Europeo).

En agosto de 2015 foi nomeado delegado do Goberno de Navarra en Bruxelas (sede da Unión Europea) e posteriormente membro alterno do Comité das Rexións, representando ó Goberno de Navarra, onde foi autor de dous informes, sobre Estratexias de Especialización Intelixente (RIS3) e Reforzamento da Innovación nas Rexións .

Notas
-----

1. ↑  Fallece Peio Irujo, dirigente del PNV en la Transición y expresidente de EA en Navarra, *Diario de Navarra*, 8 de setembro de 2008.
2. 1 2 3  Mikel Irujo, nombrado delegado del Gobierno de Navarra en Bruselas, *navarra.es*, 28 de agosto de 2015.
3. ↑  "Publicaciones de Mikel Irujo, Dialnet".
4. ↑  Ficha personal de Mikel Irujo en el Parlamento Europeo.
5. ↑  El navarro Maiorga Ramírez sustituye a Mikel Irujo como portavoz de EA, *Diario Vasco*, 23 de xuño de 2009.
6. ↑  Mikel Irujo: "La planta de biogás de Ultzama suscitaba dudas por su opacidad y falta de información" Arquivado 16 de decembro de 2019 en Wayback Machine. *Noticias de Navarra*, 9 de febreiro de 2018.
7. ↑  "Ficha personal de Mikel Irujo del Comité de las Regiones". Arquivado dende o orixinal o 29 de decembro de 2016. Consultado o 16 de decembro de 2019.
8. ↑  "Ficha persona de Mikel Irujo del Gobierno de Navarra" (PDF).
9. ↑  "Smart specialisation strategies: Stronger focus on synergies and interregional cooperation, 21 de marzo 2017". Arquivado dende o orixinal o 29 de decembro de 2016. Consultado o 16 de decembro de 2019.
10. ↑  "Las regiones y las ciudades piden una nueva «especialización inteligente 2.0» construida sobre la base de la cooperación interregional, 16 de mayo de 2018".